**BIBARIJE**

Bibarije so vsebinsko kratke in za najmlajše otroke zelo privlačne. Otroku dajejo občutek varnosti in zaupanja, še posebno, če je prisoten telesni stik s prsti, dlanjo ali zibanje in poskakovanje otroka v naročju. Bibarije so priljubljene in pripomorejo k razvoju kasnejših socialnih odnosov in sposobnosti komunikacije.

**Panj (Ljudska)**

**Tukaj je panj,** (roke imamo stisnjene v pest)

**a kje so čebele?** (skomignemo z rameni.)

**Skrile so se, vse proč odletele,** (damo pesti za hrbet.)

**preštej do deset, pa pridejo spet!** (počasi damo roke spet pred sabo)

**1, 2, 3, 4, 5, 6, 7, 8, 9, 10** (odpiramo prste drugega za drugim)

**BZZZZZZZZ!** (požgečkamo otroka)

**To sem jaz**

**To je moja glava,** (obkrožimo otrokovo glavo)

**to je moj obraz.** (pobožamo ga po obrazu)

**Vrat in pa ušesa,** (pogladimo ga po vratu in po ušesih)

**glejte, to sem jaz!** (pogladimo ga od glave do nog)

**Zadaj imam hrbet,** (pobožamo ga po hrbtu)

**spredaj pa srce.** (obe roki položimo na otrokovo srce)

**Zgoraj imam roke,** (pobožamo obe roki)

**spodaj pa noge.** (pobožamo obe nogi)

**Nagajiva biba (Mira Voglar)**

**Biba buba baja, po trebuščku se sprehaja in nagaja.** (kazalec in sredinec se spremenita v bibo in se sprehajata po imenovanem delu telesa)

**Pa se Ema razjezi: Ti, ti, ti!** (Namesto imena Ema imenujemo otroka, po katerem se sprehajata naša prsta. Jaz vedno poudarim ime otroka, da dodatno pokažem, da se razjezi otrok na bibo in ne mi na otroka)

**Biba pač ni kriva, če je nagajiva.** (otroka objamemo)

**Miška kaško kuhala**

**Miška kaško kuhala** (s kazalcem krožimo po dlani)

**temu dala**(pokažemo na palec),

**temu dala** (pokažemo na kazalec),

**temu dala** (pokažemo na sredinec),

**temu dala** (pokažemo na prstanec),

**temu pa nič dala** (pokažemo na mezinec).

**malo pomešala** (s kazalcem krožimo po dlani)

**in v luknjico zbežala** (stisnemo pest in vanjo ‘zavrtamo’ kazalec).

**Hruške**

**ta z drevesa hruške stresa,** (palec)

**ta jih meče v prazne vreče,**(kazalec)

**ta na rame vrečo vzame,** (sredinec)

**ta jo skozi vrata vozi,** (prstanec)

**ta pa gleda in pojeda.** (mezinec)

**Muha Primaruha (Mira Voglar)**

**Muha primaruha črno juho kuha** (s kazalcem krožimo po otrokovi roki).

**mmm, kako lepo diši,** (eno roko približamo otrokovemu nosu)

**kdor prikima, jo dobi.** (otrok in mi pokimamo)

**Zdaj pa hitro spat** **v temni mušji grad!** (obraz skrijemo za dlanmi)

**Maškare**

**Ta je rekel, da bo klovn.** (palec)

**Ta bo raje velik slon.** (kazalec)

**Ta bi rad bil krokodil.** (sredinec)

**Ta pa se bo le umil.**(prstanec)

**Ta ostal bi kar doma, noče biti maškara.** (mezinec)

**Miška in krt (Mira Voglar)**

**Gremo na vrt, gledat kaj delata miška in krt.**

**Miška po vrtu drobenclja,** (s kazalecm in sredincem naredimo bibo in se sprehodimo po dlani)

**krtek pa zemljo ravna.** (otroka pobožamo po dlani)

**Miška nabira rožice za krta,** (primemo vsak prst posebej in ga nežno pocukamo)

**krtek pa luknjico vrta.** (vrtamo v dlan)

**Vrta, vrta, luknjo za miško,** (vrtamo v levo dlan)

**vrta, vrta luknjo za krta.** (vrtamo v desno dlan)

**V prvi luknji miška spi,** (palec skrijemo v levo dlan)

**v drugi miški krtek spi:** (palec skrijemo v desno dlan)

**Ninaj, ninaj, ninaj, ni!** (pokažemo kako spimo)

**Drobne kapljice dežja**

**Dežne kapljice z neba tiho padajo na tla.** (rahlo udarjate s prstki po mizi)

**Zdaj dežuje že močno, lije, lije, vse mokro!** (s prstki trkate po mizi)

**Toča, ta ti ropota, kot orehi padli bi na tla!** (udarjate s členki ali pestjo)

**Joj, grmi, bežite! Urno vsi se skrijte!** (skrijete obraz)

**Jezdec (Mira Voglar)**

 (Otrok sedi na naših kolenih in nas prime za roke.)

**Klopa, klopa, klopa, klop, konja jezdita v galop.** (ob besedah »klopa klop« od tal dvigujemo pete)

**Potlej hop! Čez vodo skok!** (ob besedah »hop« in »skok«, od tal dvignemo noge, tako da otrok v našem naročju malce poskoči)

**Jezdec pa v vodo, čmok!** (kolena razširimo, da otrok zdrsne proti tlom, mi pa ga pri tem ujamemo)

**Kako biba pozdravi (Mira Voglar)**

**Če mačka koga sreča, zamijavka: »Mjav, mjav, mjav.«** (otroci mjavkajo)

**Če kuža koga sreča, zalaja: »Hov, hov, hov.«** (otroci lajajo)

**Če dedek koga sreča, ga povpraša: »Kam pa kam?«** (otrok nagovori nas ali drugega otroka “kam pa kam?”)

**Če biba koga sreča, pozdravi: »Dober dan.«** (Otrok pozdravi dober dan. Namesto bibe lahko nagovorimo direktno otroka.)

**Kako biba pije (Mira Voglar)**

**Kako biba pije?** (otrok in mi pokažemo kako pijemo)

**Kako se biba skrije?** (otrok in mi se skrijemo za dlani)

**Kako se biba umiva?** (otrok in mi pokažemo kako se umivamo)

**Kako se biba smeji?** (otrok in mi pokažemo kako se smejimo)

**Kako biba počiva?** (otrok in mi pokažemo kako počivamo)

**Kako biba spi?** (otrok in mi pokažemo kako spimo)

**Biba torto meša (Mira Voglar)**

**Biba torto meša, vija, vaja, vija, vak.** (bibina kuhinja, je otrokova dlan. Krožimo s kazalcem in po otrokovi dlani)

**Biba torto reže, šlik šlak, šlik, šlak.** (s kazalcem režemo torto po otrokovi dlani.)

**En kos torte ti dobiš,** (primemo navidezen kos torte in ga ponudimo otroku)

**drugega pa mala miš.** (vživimo se v vlogo male miši, odpremo usta in pojemo kos torte)

**Kako se biba umiva (Mira Voglar)**

**Bibica biba se rada umiva.**

**Takole umiva roke šukišoke.** (pokažemo, kako umivamo roke)

**Takole umiva ušesa šukišesa.** (pokažemo, kako umivamo ušesa)

**Takole umiva nosek šukišosek.** (pokažemo, kako umivamo nosek)

**Takole umiva obraz šukišas.** (pokažemo, kako umivamo obraz)

**Potem pa počiva bibica biba.** (pokažemo, kako počivamo)

**Pika, pika, pikica**

Otrokom je bibarija zelo všeč, saj zraven rišemo, zato si jo tudi zelo hitro zapomnijo.

**Pika, pika, pikica,** (narišemo tri pikice, dve za oči in eno za nos)

**to je moja slikica,** (pike obkrožimo in narišemo obraz)

**velika ušesa,** (narišemo ušesa)

**kratek vrat,** (narišemo vrat)

**in po glavi ves kosmat.** (narišemo lase)

**Odpri – zapri**

**Odpri, zapri, odpri, zapri,** (odpiramo in zapiramo dlani)

**zaploskaj, en, dva, tri;** (trikrat zaploskamo)

**odpri, zapri, odpri, zapri,** (odpiramo in zapiramo dlani)

**v naročje svoje daj dlani.** (sklenemo roke)

**Lezi, lezi, kakor biba,** (s prsti lezemo po trebuhu)

**brado požgečkaj,** (požgečkamo brado)

**ako usta se odpro, ham,** (delamo se, kot da želimo pojesti prstke)

**hitro steci spet nazaj.** (s prsti tečemo po trebuhu nazaj)

**Boža, boža**

**Boža, boža mačja tačka,** (otroka pobožamo po ličku)

**s kljunčkom kljuva mala račka.** ( s palcem in kazalcem naredimo kljunček in otroka nekajkrat nežno vščipnemo)

**Mačji krempelj špikapik, praska, grebe,** (naredimo kremlje in na s kremplji nekajkrat pogrebemo)

**šlik, šlik, šlik.** (s kazalcem zvrtamo luknjico v trebušček)

**Lačni prstki**

**Palček pravi jejmo,** (palec)

**kazalček pravi pijmo,** (kazalec)

**sredinček pravi, ja, samo kje dobimo?** (sredinec)

**prstanček pravi, mamici v skrinjici vzemimo,** (prstanec)

**Mezinček pa je iz zibke gledal, pa vse mamici povedal.** (mezinec)

**ti, ti, ti mezinček ti, ker si mamici povedal.** (žugamo z drugo roko)

**Medved stopa**

**Medved stopa copa cop, copa cop, copa cop.**

**Zajček skače hop hop hop, hop hop hop, hop hop hop.**

**Mala miška pa hiti tike, tike, tike, ti, tike, ti.**

Bibarijo lahko izvajamo na dva načina:

Starejši otroci ki že hodijo jo izvajajo na spodnji način. Otrok stopa kot medved. Stopa počasi in široko. Otrok skače kot zajček Otrok hitro stopiclja kot miška. Mlajši otroci ki še ne hodijo lahko sedijo ali ležijo. Otrok sedi ali leži. Primemo njegove noge in z njimi počasi stopamo v medvedjem ritmu. Noge držimo še naprej in oponašamo skakanje zajčka. Ko je na vrsti miška, pa otroka požgečkamo.

**Miš iz luknje je pritekla**

**Miš iz luknje je pritekla, svojim miškam žemlje spekla.**

**Ti jo dobiš, ker se smejiš.** (palec)

**Ti jo dobiš, ker ne kričiš.** (kazalec)

**Ti jo dobiš, ker hitro zaspiš.** (sredinec)

**Ti jo dobiš, ker z bratcem deliš.** (prstanec)

**Ti jo dobiš, ker si najmanjša miš.** (mezinec)